PATVIRTINTA

 Vilniaus teritorinės darbo biržos direktoriaus

 2014 m. gegužės 12 d. įsakymu Nr. V-143

**VILNIAUS TERITORINĖS DARBO BIRŽOS**

**SUPAPRASTINTŲ VIEŠŲJŲ PIRKIMŲ TAISYKLĖS**

**TURINYS**

I. BENDROSIOS NUOSTATOS

II. SUPAPRASTINTŲ PIRKIMŲ ORGANIZAVIMAS

III. SUPAPRASTINTŲ PIRKIMŲ PASKELBIMAS

IV. PIRKIMO DOKUMENTŲ RENGIMAS, PAAIŠKINIMAI, TEIKIMAS

V. REIKALAVIMAI PASIŪLYMŲ IR PARAIŠKŲ RENGIMUI

VI. TECHNINĖ SPECIFIKACIJA

VII. TIEKĖJŲ KVALIFIKACIJOS PATIKRINIMAS

VIII. PASIŪLYMŲ NAGRINĖJIMAS IR VERTINIMAS

IX. PIRKIMO SUTARTIS

X. SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS

XI. SUPAPRASTINTAS ATVIRAS KONKURSAS

XII. SUPAPRASTINTAS RIBOTAS KONKURSAS

XIII. SUPAPRASTINTOS SKELBIAMOS DERYBOS

XIV. SUPAPRASTINTOS NESKELBIAMOS DERYBOS

XV. APKLAUSA

XVI. MAŽOS VERTĖS PIRKIMŲ YPATUMAI

XVII. KITOS PIRKIMO PROCEDŪROS

XVIII. BAIGIAMOSIOS NUOSTATOS

XIX. PRIEDAI

**I. BENDROSIOS NUOSTATOS**

1. Vilniaus teritorinės darbo biržos supaprastintų viešųjų pirkimų taisyklės (toliau – Taisyklės) parengtos vadovaujantis Lietuvos Respublikos viešųjų pirkimų įstatymu (toliau – Įstatymas), kitais viešuosius pirkimus reglamentuojančiais teisės aktais.

2. Taisyklės nustato prekių, paslaugų ir darbų supaprastintų viešųjų pirkimų (toliau – pirkimai) atlikimo Vilniaus teritorinėje darbo biržoje (toliau – VTDB) tvarką, jų būdus ir atlikimo procedūras, ginčų nagrinėjimo tvarką, pirkimo dokumentų rengimo ir teikimo tiekėjams reikalavimus.

3. VTDB pirkimus gali atlikti Įstatymo 84 straipsnyje nustatytais atvejais.

4. Atlikdama pirkimus VTDB vadovaujasi Įstatymu, šiomis Taisyklėmis, Lietuvos Respublikos civiliniu kodeksu, kitais teisės aktais.

5. Pirkimai atliekami laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų, konfidencialumo ir nešališkumo reikalavimų.

6. Pasikeitus Taisyklėse nurodytų teisės aktų nuostatoms, teisės aktams netekus galios arba įsigaliojus naujiems teisės aktams, kurie kitaip reguliuoja Taisyklėse aptariamus pirkimų aspektus, Taisyklėmis vadovaujamasi tiek, kiek jos neprieštarauja teisės aktams, kartu atsižvelgiant į pasikeitusį teisės aktuose įtvirtintą teisinį reguliavimą.

7. Taisyklėse vartojamos sąvokos:

7.1. **Apklausa** – pirkimo būdas, kai VTDB skelbimu, raštu ar žodžiu kviečia tiekėjus pateikti pasiūlymus ir perka prekes, paslaugas ar darbus iš pirkimą laimėjusio tiekėjo;

7.2. **Mažos vertės viešasis pirkimas** (toliau – mažos vertės pirkimas)– pirkimas, kai yra bent viena iš šių sąlygų:

7.2.1. prekių ar paslaugų pirkimo vertė yra mažesnė kaip 200 tūkst. Lt (be pridėtinės vertės mokesčio (toliau – PVM)), o darbų pirkimo vertė mažesnė kaip 500 tūkst. Lt (be PVM);

7.2.2. perkamos panašios prekės, paslaugos ar perkami darbai dėl to paties objekto yra suskirstyti į atskiras dalis, kurių kiekvienai numatoma sudaryti atskirą pirkimo sutartį, jeigu bendra šių pirkimo sutarčių vertė yra ne didesnė kaip 10 procentų prekių ar paslaugų pirkimų to paties tipo pirkimo sutarčių vertės ir mažesnė kaip 200 tūkst. Lt (be PVM), o perkant darbus – ne didesnė kaip 1,5 procento to paties objekto pirkimo vertės ir mažesnė kaip 500 tūkst. Lt (be PVM);

7.3. **Mažos vertės pirkimo sąlygos –** raštu arba žodžiu tiekėjams pateikiama informacija, apibūdinanti perkamą objektą, pirkimo procedūras ir kitas sąlygas, taip pat šių sąlygų paaiškinimai (patikslinimai);

7.4. **Pirkimo komisija** – VTDB direktoriaus įsakymu iš ne mažiau kaip 3 fizinių asmenų sudaryta komisija, kuri VTDB nustatyta tvarka organizuoja ir atlieka pirkimus;

7.5. **Pirkimo organizatorius** – VTDB direktoriaus įsakymu paskirtas VTDB valstybės tarnautojas ar darbuotojas, dirbantis pagal darbo sutartį, kuris Taisyklių nustatyta tvarka organizuoja ir atlieka pirkimus, kai tokiems pirkimams atlikti nesudaroma pirkimo komisija;

7.6. **Pirkimo iniciatorius –** VTDB struktūrinis padalinys, valstybės tarnautojas ar darbuotojas, dirbantis pagal darbo sutartį, kuris nurodė poreikį įsigyti reikalingų prekių, paslaugų arba darbų;

7.7. **Supaprastintas atviras konkursas** – pirkimo būdas, kai kiekvienas suinteresuotas tiekėjas gali pateikti pasiūlymą;

7.8**. Supaprastintas ribotas konkursas** – pirkimo būdas, kai paraiškas dalyvauti konkurse gali pateikti visi norintys konkurse dalyvauti tiekėjai, o pasiūlymus konkursui – tik VTDB pakviesti tiekėjai;

7.9. **Supaprastintos skelbiamos derybos** – pirkimo būdas, kai paraiškas dalyvauti derybose gali pateikti visi tiekėjai, o VTDB su visais ar iš paraiškas padavusių tiekėjų atrinktais tiekėjais derasi dėl pirkimo sutarties sąlygų;

7.10. **Viešojo pirkimo-pardavimo sutartis** (toliau – pirkimo sutartis) - Įstatymo ir šių Taisyklių nustatyta tvarka dėl ekonominės naudos vieno ar daugiau tiekėjų ir VTDB ar kelių perkančiųjų organizacijų raštu, išskyrus šių Taisyklių 71 punkte nurodytus atvejus, kai pirkimo sutartis gali būti sudaroma žodžiu, sudaryta pirkimo sutartis, kurios dalykas yra prekės, paslaugos ar darbai.

8. Kitos Taisyklėse vartojamos pagrindinės sąvokos yra apibrėžtos Įstatyme.

**II. SUPAPRASTINTŲ PIRKIMŲ ORGANIZAVIMAS**

9. Pirkimas prasideda, kai Viešųjų pirkimų tarnyba (toliau – VPT) gauna VTDB pateiktą skelbimą apie pirkimą, o atliekant pirkimą, apie kurį neskelbiama, – kai VTDB kreipiasi į tiekėją (tiekėjus) prašydama pateikti pasiūlymą (pasiūlymus).

10. Pirkimas (ar atskiros dalies pirkimas) pasibaigia, kai:

10.1. sudaroma pirkimo sutartis (preliminarioji sutartis);

10.2. atmetamos visos paraiškos ar pasiūlymai;

10.3. nutraukiamos pirkimo procedūros;

10.4. per nustatytą terminą nepateikiama nė viena paraiška ar pasiūlymas;

10.5. pasibaigia pasiūlymų galiojimo laikas ir pirkimo sutartis nesudaroma dėl priežasčių, kurios priklauso nuo tiekėjų;

10.6. visi tiekėjai atsiima pasiūlymus ar atsisako sudaryti pirkimo sutartį.

11. Pirkimus atlieka VTDB direktoriaus įsakymu sudaryta viešųjų pirkimų komisija, mažos vertės pirkimus atlieka Mažos vertės viešųjų pirkimų komisija (toliau bendrai – VPK) arba pirkimo organizatorius.

12. Mažos vertės pirkimą, kai prekių, paslaugų ar darbų preliminari numatomos sudaryti pirkimo sutarties vertė viršija 100 tūkst. Lt (be PVM) atlieka Mažos vertės pirkimų komisija.

13. VTDB direktorius ar jo įgaliotas asmuo turi teisę priimti sprendimą pavesti pirkimus atlikti pirkimo organizatoriui, VPK, neatsižvelgdamas į šių Taisyklių 11, 12 punktuose nustatytas aplinkybes.

14. Pirkimus naudojantis centrinės perkančiosios organizacijos (toliau – CPO) elektroniniu katalogu CPO.lt (toliau – CPO elektroninis katalogas) atlieka pirkimo organizatorius ar kiti VTDB Bendrųjų reikalų skyriaus darbuotojai, kuriems tokią teisę suteikė VTDB direktorius.

15. Pirkimas gali būti pradėtas, jeigu yra VTDB direktoriaus ar jo įgalioto asmens priimtas sprendimas pritarti pirkimo iniciatoriaus paraiškai dėl pirkimo organizavimo.

16. VTDB bet kuriuo metu iki pirkimo sutarties sudarymo turi teisę nutraukti pirkimų procedūras, jeigu atsirado aplinkybių, kurių nebuvo galima numatyti. Sprendimą dėl pirkimo nutraukimo priima VPK arba pirkimo organizatorius.

17. VTDB pirkimams organizuoti ir pirkimo procedūroms iki pirkimo sutarties sudarymo atlikti gali įgalioti kitą perkančiąją organizaciją (toliau – įgaliotoji organizacija). Tam ji privalo įgaliotajai organizacijai nustatyti užduotis ir suteikti visus įgaliojimus toms užduotims vykdyti. Įgaliojimai įforminami Lietuvos Respublikos civiliniame kodekse nustatyta tvarka.

18. Už VTDB įgaliotajai organizacijai nustatytas užduotis atsako VTDB, o už šių užduočių įvykdymą – įgaliotoji organizacija. Už pirkimo sutarties sudarymą, jos sąlygų vykdymą yra atsakinga VTDB.

19. VTDB privalo užtikrinti, kad pirkimai būtų atliekami naudojantis CPO elektroniniu katalogu, kai elektroniniame kataloge siūlomos prekės, paslaugos ar darbai atitinka VTDB poreikius ir VTDB negali jų atlikti efektyvesniu būdu racionaliai naudodama lėšas. Sprendimas neatlikti CPO elektroniniame kataloge siūlomų prekių, paslaugų ar darbų pirkimo, naudojantis šiuo katalogu, privalo būti motyvuotas, o sprendimą pagrindžiantis dokumentas privalo būti saugomas kartu su kitais pirkimo dokumentais Įstatymo 21 straipsnyje nustatyta tvarka. Jei CPO elektroniniame kataloge nėra VTDB reikiamų prekių, paslaugų ar darbų, pirkimai gali būti atliekami visais šiose Taisyklėse nustatytais pirkimų būdais, atsižvelgiant į šių būdų pasirinkimo sąlygas.

**III. SUPAPRASTINTŲ PIRKIMŲ PASKELBIMAS**

### 20. VTDB apie pirkimus skelbia Įstatymo 86 straipsnyje ir Taisyklėse nustatytais atvejais ir tvarka.

21. VTDB skelbia apie kiekvieną pirkimą, išskyrus:

21.1. šių Taisyklių 22 punkte numatytus atvejus;

21.2. pirkimus, atliekamus naudojantis CPO elektroniniu katalogu.

22. VTDB apie pirkimą gali neskelbti, jeigu yra bent viena iš Įstatymo 92 straipsnio 3–7 dalyse nurodytų sąlygų (atitinkamai šių Taisyklių 110-114 punktai).

### 23. VTDB savo interneto svetainėje ir leidinio „Valstybės žinios“ priede „Informaciniai pranešimai“ informuoja apie pradedamą bet kurį (mažos vertės pirkimų atveju – tik VTDB interneto svetainėje) pirkimą, taip pat nustatytą laimėtoją ir ketinamą sudaryti bei sudarytą pirkimo sutartį.

**IV. PIRKIMO DOKUMENTŲ RENGIMAS, PAAIŠKINIMAI, TEIKIMAS**

24. VTDB pirkimo dokumentus rengia VPK arba pirkimo organizatorius, vadovaudamiesi Įstatymo, Taisyklių ir kitų teisės aktų nuostatomis.

25. Pirkimo dokumentai turi būti tikslūs, aiškūs, be dviprasmybių, kad tiekėjai galėtų pateikti pasiūlymus, o VTDB nupirkti tai, ko reikia.

26. Atliekant pirkimą supaprastinto atviro konkurso, supaprastinto riboto konkurso, supaprastintų skelbiamų derybų būdu, pirkimo dokumentuose pateikiama ši informacija:

26.1. pasiūlymų ir (ar) paraiškų rengimo ir pateikimo reikalavimai;

26.2. tiekėjų kvalifikacijos reikalavimai ir vertinimo tvarka;

26.3. tiekėjų kvalifikaciją patvirtinančių dokumentų sąrašas, informacija, kurią turi pateikti tiekėjai, siekiantys įrodyti, kad jų kvalifikacija atitinka keliamus reikalavimus, ir, kai reikalaujama, turi būti pateikiama pirkimo dokumentuose nurodytų minimalių kvalifikacinių reikalavimų atitikties deklaracija;

26.4. prekių, paslaugų ar darbų pavadinimas;

26.5. prekių, paslaugų ar darbų kiekis (apimtis), su prekėmis teiktinų paslaugų pobūdis;

26.6. prekių tiekimo, paslaugų teikimo ar darbų atlikimo terminai;

26.7. informacija, ar pirkimo objektas skirstomas į dalis, kurių kiekvienai bus sudaroma pirkimo sutartis arba preliminarioji sutartis, ir ar leidžiama pateikti pasiūlymus tik vienai pirkimo objekto daliai, vienai ar kelioms dalims, ar visoms dalims; pirkimo objekto dalių, dėl kurių gali būti pateikti pasiūlymai, apibūdinimas;

26.8. techninė specifikacija;

26.9. pasiūlymų vertinimo kriterijai ir sąlygos;

26.10. pasiūlymų galiojimo užtikrinimo, jei reikalaujama, ir pirkimo sutarties įvykdymo užtikrinimo reikalavimai;

26.11. pasiūlymų pateikimo terminas, vieta ir būdas, įskaitant informaciją, ar pasiūlymas pateikiamas elektroninėmis priemonėmis;

26.12. reikalavimas, kad tiekėjas savo pasiūlyme nurodytų, kokius subrangovus, subtiekėjus ar subteikėjus ketina pasitelkti, taip pat gali būti reikalavimas nurodyti, kokiai pirkimo daliai atlikti tiekėjas juos ketina pasitelkti;

26.13. energijos vartojimo efektyvumo ir aplinkos apsaugos reikalavimai ir (ar) kriterijai Lietuvos Respublikos Vyriausybės ar jos įgaliotos institucijos nustatytais atvejais ir tvarka;

26.14. siūlomos šalims pasirašyti pirkimo sutarties sąlygos, pirkimo sutarties projektas, jeigu jis yra parengtas;

26.15. informacija apie pirkimo sutarties sudarymo atidėjimo termino taikymą, ginčų nagrinėjimo tvarka;

26.16. kita reikalinga informacija apie pirkimo sąlygas ir procedūras.

27. Pirkimo dokumentuose papildomai gali būti nurodyta ši informacija:

27.1. pirkimo sutarties vykdymo sąlygos, susijusios su socialinėmis ir aplinkos apsaugos reikmėmis;

27.2. jeigu VTDB pirkimą atlieka pagal Įstatymo 91 straipsnio reikalavimus – nuoroda į tokį pirkimą ir reikalavimas, kad tiekėjas pagrįstų, kad jis atitinka minėto Įstatymo straipsnio reikalavimus, pateikdamas kompetentingos institucijos išduotą dokumentą ar tiekėjo patvirtintą deklaraciją.

28. Atliekant apklausą raštu apie ją viešai neskelbiant, neskelbiamas supaprastintas derybas ar kai pasiūlymą pateikti kviečiamas tik vienas tiekėjas, pirkimo dokumentuose pateikiama informacija apie pirkimo objektą, pagrindines pirkimo sutarties vykdymo sąlygas, pasiūlymo pateikimo bei vertinimo reikalavimus. Kitą Taisyklių 25 punkte nurodytą informaciją VTDB pirkimo dokumentuose pateikia atsižvelgdama į pirkimo esmę ir pobūdį.

29. Pirkimo dokumentai gali būti nerengiami, kai mažos vertės pirkimas atliekamas žodžiu, vykdomos supaprastintos neskelbiamos derybos ar apklausa po supaprastinto atviro konkurso, supaprastinto riboto konkurso ar supaprastintų skelbiamų derybų.

30. Pirkimo dokumentų sudėtinė dalis yra skelbimas apie pirkimą. Skelbimuose esanti informacija vėliau papildomai gali būti neteikiama.

31. Pirkimo dokumentai rengiami lietuvių kalba. Papildomai pirkimo dokumentai gali būti rengiami ir kitomis kalbomis.

32. VTDB pirkimo dokumentus, kuriuos įmanoma pateikti elektroninėmis priemonėmis, įskaitant technines specifikacijas, dokumentų paaiškinimus (patikslinimus), taip pat atsakymus į tiekėjų klausimus, skelbia Centrinėje viešųjų pirkimų informacinėje sistemoje (toliau – CVP IS) kartu su skelbimu apie pirkimą. Jeigu pirkimo dokumentų (ar jų dalies) neįmanoma paskelbti viešai CVP IS, VTDB pirkimo dokumentus tiekėjui pateikia kitomis priemonėmis.

33. Nepasibaigus pasiūlymų pateikimo terminui, VTDB savo iniciatyva gali paaiškinti (patikslinti) pirkimo dokumentus, tikslinant ir paskelbtą informaciją. Paaiškinimai (patikslinimai) turi būti pateikti (paskelbti) likus ne mažiau nei 1 darbo dienai iki pasiūlymų pateikimo termino pabaigos.

34. Tiekėjas gali paprašyti, kad VTDB paaiškintų pirkimo dokumentus. VTDB atsako į tiekėjo prašymą paaiškinti pirkimo dokumentus, jei prašymas paaiškinti pirkimo dokumentus yra gautas likus ne mažiau kaip 4 darbo dienoms (jeigu pasiūlymų pateikimo terminas yra trumpesnis kaip 4 darbo dienos – ne vėliau kaip prieš 2 darbo dienas) iki pasiūlymų pateikimo termino pabaigos. VTDB į gautą prašymą atsako ne vėliau kaip per 3 darbo dienas nuo jo gavimo dienos. Atsakymas turi būti teikiamas taip, kad tiekėjas jį gautų ne vėliau kaip likus 1 darbo dienai iki pasiūlymų pateikimo termino pabaigos. VTDB, atsakydama tiekėjui, kartu siunčia paaiškinimus ir visiems kitiems tiekėjams, kuriems ji pateikė pirkimo dokumentus, bet nenurodo iš ko gavo paaiškinimą.

35. Priklausomai nuo pirkimo objekto, esant būtinybei bei poreikiui VTDB gali surengti susitikimą su tiekėjais.

36. Jeigu VTDB rengia susitikimą su tiekėjais, tai susitikimas su kiekvienu tiekėju rengiamas atskirai. Surašomas šio susitikimo protokolas. Protokole fiksuojami visi šio susitikimo metu pateikti klausimai dėl pirkimo dokumentų ir atsakymai į juos. Protokolo išrašas laikomas pirkimo dokumentų paaiškinimu, jis teikiamas visiems pirkimo procedūrose dalyvaujantiems tiekėjams, nenurodant, su kuriuo tiekėju vyko susitikimas.

37. Jeigu pirkimo dokumentus paaiškinusi (patikslinusi) VTDB jų negali pateikti Taisyklėse nustatytais terminais, ji privalo pratęsti pasiūlymų pateikimo terminą. Šis terminas nukeliamas protingumo kriterijų atitinkančiam laikui, per kurį tiekėjai, rengdami pasiūlymus, galėtų atsižvelgti į šiuos paaiškinimus (patikslinimus).

38. Jeigu pirkimo dokumentai skelbiami CVP IS, ten pat skelbiama apie pirkimo dokumentų paaiškinimus (patikslinimus), ir prireikus pratęsiamas pasiūlymų pateikimo terminas. Jeigu pirkimo dokumentai neskelbiami CVP IS, pranešimai apie pirkimo dokumentų paaiškinimus (patikslinimus) ir prireikus apie termino pratęsimą išsiunčiami visiems tiekėjams, kuriems buvo pateikti pirkimo dokumentai.

**V. REIKALAVIMAI PASIŪLYMŲ IR PARAIŠKŲ RENGIMUI**

39. Jeigu VTDB numato pasiūlymus vertinti pagal mažiausios kainos kriterijų, pirkimo dokumentuose nustatant pasiūlymų ir paraiškų rengimo ir pateikimo reikalavimus, turi būti nurodyta, kad pasiūlymas ir paraiška turi būti pateikiami raštu ir pasirašyti tiekėjo ar jo įgalioto asmens, o elektroninėmis priemonėmis teikiamas pasiūlymas ar paraiška – pateikti pasirašyti saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus. Jeigu pasiūlymai teikiami ne elektroninėmis priemonėmis, pasiūlymai turi būti įdėti į voką, kuris užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (nurodoma pasiūlymų pateikimo termino pabaiga). Šis reikalavimas netaikomas tais atvejais, kai pasiūlymai gali būti teikiami elektroniniu paštu ar faksu, nurodytu pirkimo dokumentuose.

40. Jeigu VTDB numato pasiūlymus vertinti pagal ekonomiškai naudingiausio pasiūlymo vertinimo kriterijų, pirkimo dokumentuose, nustatant pasiūlymų ir paraiškų rengimo ir pateikimo reikalavimus, turi būti nurodyta, kad pasiūlymas ir paraiška turi būti pateikiami raštu ir pasirašyti tiekėjo ar jo įgalioto asmens, o elektroninėmis priemonėmis teikiamas pasiūlymas ar paraiška – pateikti pasirašyti su saugiu elektroniniu parašu, atitinkančiu Lietuvos Respublikos elektroninio parašo įstatymo nustatytus reikalavimus. Jeigu pasiūlymai teikiami ne elektroninėmis priemonėmis – pasiūlymo kaina turi būti pateikta viename užklijuotame voke, o likusios pasiūlymo dalys (techniniai pasiūlymo duomenys ir kita informacija bei dokumentai) – kitame užklijuotame voke. Šie abu vokai turi būti įdėti į bendrą voką, jis taip pat užklijuojamas, ant jo užrašomas pirkimo pavadinimas, tiekėjo pavadinimas ir adresas, nurodoma „neatplėšti iki ...“ (nurodoma pasiūlymų pateikimo termino pabaiga). Reikalavimas pasiūlymą (galutinį pasiūlymą) pateikti dviejuose vokuose netaikomas pirkimą atliekant skelbiamų derybų būdu ar apklausos raštu būdu, kai pirkimo metu gali būti deramasi dėl pasiūlymo sąlygų.

**VI. TECHNINĖ SPECIFIKACIJA**

41. Atliekant pirkimus, techninė specifikacija rengiama, vadovaujantis Įstatymo 25 straipsnio nuostatomis. VTDB, atlikdama mažos vertės pirkimus, gali nesivadovauti Įstatymo 25 straipsnyje nustatytais reikalavimais, tačiau bet kuriuo atveju ji turi užtikrinti Įstatymo 3 straipsnyje nurodytų principų laikymąsi.

42. VTDB turi teisę pareikalauti, kad tiekėjas pateiktų valstybės ar savivaldybės institucijų išduotus dokumentus tam, kad įsitikintų, jog tiekėjo siūlomos prekės, paslaugos ar darbai atitinka teisės aktuose nustatytus privalomus reikalavimus tokioms prekėms, paslaugoms ar darbams. Pirkimo dokumentuose gali būti reikalaujama pateikti tiekėjo tiekiamų prekių, atliekamų darbų ar teikiamų paslaugų aprašymus, pavyzdžius ar nuotraukas ar paprašyti tiekėjo leidimo apžiūrėti siūlomą prekę arba atliktus darbus.

43. VTDB iš anksto likus ne mažiau 10 (dešimt) kalendorinių dienų iki pirkimo pradžios, naudodamasi CVP IS priemonėmis skelbia pirkimų, išskyrus mažos vertės pirkimus, techninių specifikacijų projektus ir jų pakeitimus, patikslinimus bei papildymus VPT nustatyta tvarka. Techninių specifikacijų projektuose VTDB gali taisyti technines ar gramatines klaidas neatsižvelgdama į pirkimo pradžios momentą. VTDB techninių specifikacijų projektus papildomai skelbia ir savo interneto svetainėje.

**VII. TIEKĖJŲ KVALIFIKACIJOS PATIKRINIMAS**

44. Siekiant įsitikinti ar tiekėjas bus pajėgus, kompetentingas ir patikimas įvykdyti pirkimo sąlygas, vadovaujantis Įstatymo 32–38 straipsnių nuostatomis ir atsižvelgiant į kitų teisės aktų nuostatas, VTDB pirkimo dokumentuose nustato tiekėjų kvalifikacijos reikalavimus ir atlieka tiekėjų kvalifikacijos patikrinimą.

45. Tiekėjų kvalifikacijos neprivaloma tikrinti, kai:

45.1. jau vykdytame pirkime visi gauti pasiūlymai neatitiko pirkimo dokumentų reikalavimų arba buvo pasiūlytos per didelės VTDB nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys VTDB nustatytus minimalius kvalifikacijos reikalavimus;

45.2. dėl techninių priežasčių ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

45.3. VTDB pagal ankstesnę pirkimo sutartį iš kokio nors tiekėjo pirko prekių, paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių, paslaugų kainos (įkainiai) ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes VTDB įsigijus skirtingų techninių charakteristikų prekių, paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių;

45.4. perkami muziejų eksponatai, archyviniai ir bibliotekiniai dokumentai, yra prenumeruojami laikraščiai ir žurnalai;

45.5. ypač palankiomis sąlygomis perkama iš bankrutuojančių, likviduojamų, restruktūrizuojamų ar sustabdžiusių veiklą ūkio subjektų;

45.6. perkamos licencijos naudotis bibliotekiniais dokumentais ar duomenų (informacinėmis) bazėmis;

45.7. dėl aplinkybių, kurių nebuvo galima numatyti, paaiškėja, kad yra reikalingi papildomi darbai arba paslaugos, kurie nebuvo įrašyti į sudarytą pirkimo sutartį, tačiau be kurių negalima užbaigti pirkimo sutarties vykdymo, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

45.8. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

45.9. atliekami mažos vertės pirkimai, kai preliminari numatomos sudaryti pirkimo sutarties vertė neviršija 100 000 Lt (be PVM);

45.10. dėl įvykių, kurių VTDB negalėjo iš anksto numatyti, būtina ypač skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo VTDB.

46. VPT nustatytais atvejais, kai tiekėjų kvalifikacijos patikrinimas nėra būtinas prieš tiekėjų pateiktų pasiūlymų vertinimo ir palyginimo procedūrą (nėra atliekama kvalifikacinė atranka), pirkimo dokumentuose gali būti nustatyta, jog vietoj kvalifikaciją patvirtinančių dokumentų tiekėjų yra prašoma pateikti pirkimo dokumentuose nurodytų minimalių kvalifikacinių reikalavimų atitikties deklaraciją. Tokiu atveju pirkimo dokumentuose taip pat nurodoma, kad atitiktį minimaliems kvalifikaciniams reikalavimams patvirtinančių dokumentų reikalaujama tik iš to tiekėjo, kurio pasiūlymas pagal vertinimo rezultatus gali būti pripažintas laimėjusiu (iki pasiūlymų eilės sudarymo), taip pat nurodoma, kad kvalifikacija bus vertinama tik patikrinus visų dalyvių pasiūlymų atitikimą pirkimo sąlygoms, atlikus techninį pasiūlymų vertinimą bei kainos vertinimą.

47. Siekiant sumažinti administracinę naštą pasiūlymų nagrinėjimo metu, VTDB gali netikrinti tiekėjo kvalifikacijos ir/ar neprašyti, kad tiekėjas patikslintų su kvalifikacinių duomenų pateikimu susijusius trūkumus, jeigu VTDB pasiūlymo nagrinėjimo metu nustato tokius pateikto pasiūlymo neatitikimus pirkimo dokumentų reikalavimams, kurie pasiūlymo nagrinėjimo metu negali būti pašalinti ir sąlygoja būtinybę pateiktą pasiūlymą atmesti nepriklausomai nuo to, ar tiekėjo kvalifikacija bus ar nebus pripažinta tinkama, jeigu apie tai buvo nurodyta pirkimo dokumentuose. Taikydama šią nuostatą VTDB turi įvertinti, kad esant tam tikroms aplinkybėms ji ateityje negalės pasinaudoti Įstatymo 92 straipsnio 3 dalies 2 punkte numatyta galimybe pirkimą atlikti apie jį viešai neskelbiant.

48. Jei VTDB tikrina tiekėjų kvalifikaciją, visais atvejais privalo patikrinti, ar nėra Įstatymo 33 straipsnio 1 dalyje nustatytų sąlygų. Visi kiti kvalifikacijos reikalavimai gali būti laisvai pasirenkami.

**VIII. PASIŪLYMŲ NAGRINĖJIMAS IR VERTINIMAS**

49. Vokus su pasiūlymais atplėšia, pasiūlymus nagrinėja ir vertina pirkimą atliekanti VPK arba pirkimo organizatorius. Pradinis susipažinimas su elektroninėmis priemonėmis gautais pasiūlymais prilyginamas vokų atplėšimui.

50. Pasiūlymai turi būti priimami laikantis pirkimo dokumentuose nurodytos tvarkos. Pavėluotai gauti pasiūlymai neatplėšiami ir grąžinami juos pateikusiems tiekėjams. Neužklijuotuose, turinčiuose mechaninių ar kitokių pažeidimų, galinčių kelti abejones dėl pasiūlymų slaptumo vokuose pateikti pasiūlymai nepriimami ir grąžinami juos pateikusiems tiekėjams. Elektroninėmis priemonėmis pateikti pasiūlymai tiekėjams negrąžinami.

51. Vokai su pasiūlymais atplėšiami VPK posėdyje arba juos atplėšia pirkimo organizatorius, pasibaigus pasiūlymų pateikimo terminui. Vokų atplėšimo posėdis vyksta pirkimo dokumentuose nurodytoje vietoje, prasideda nurodytą dieną, valandą ir minutę. Posėdžio diena ir valanda turi sutapti su pasiūlymų pateikimo termino pabaiga. Nustatytu laiku turi būti atplėšti visi vokai su pasiūlymais, gauti nepasibaigus jų pateikimo terminui. Vokų atplėšimo procedūroje, išskyrus atvejus, kai pirkimo metu gali būti deramasi dėl pasiūlymo sąlygų ir tokiame pirkime dalyvauti kviečiami keli tiekėjai, turi teisę dalyvauti visi pasiūlymus pateikę tiekėjai arba jų įgalioti atstovai.

52. Jeigu pasiūlymus buvo prašoma pateikti dviejuose vokuose, vokai su pasiūlymais turi būti atplėšiami dviejuose VPK posėdžiuose. Pirmame posėdyje atplėšiami tik tie vokai, kuriuose yra pateikti techniniai pasiūlymo duomenys ir kita informacija bei dokumentai, antrame posėdyje – vokai, kuriuose nurodytos kainos. Antras posėdis gali įvykti tik tada, kai VTDB patikrina, ar tiekėjų kvalifikacija ir pateiktų pasiūlymų techniniai duomenys atitinka pirkimo dokumentuose keliamus reikalavimus, ir pagal pirkimo dokumentuose nustatytus reikalavimus įvertina pasiūlymų techninius duomenis, o Taisyklių nustatytais atvejais – ir tiekėjų kvalifikaciją. Apie šio patikrinimo ir įvertinimo rezultatus VTDB privalo raštu pranešti visiems tiekėjams, kartu nurodyti antro vokų su pasiūlymų kainomis atplėšimo posėdžio laiką ir vietą. Jeigu VTDB, patikrinusi ir įvertinusi pirmame voke tiekėjo pateiktus duomenis, atmeta jo pasiūlymą, neatplėštas vokas su pasiūlyta kaina saugomas kartu su kitais tiekėjo pateiktais dokumentais.

53. Vokų su pasiūlymais atplėšimo procedūroje dalyvaujantiems tiekėjams ar jų atstovams pranešama ši informacija:

53.1. pasiūlymą pateikusio tiekėjo (fizinio asmens, juridinio asmens ar tokių asmenų grupės narių) pavadinimas;

53.2. kai atplėšiami vokai, kuriuose nurodyta pasiūlymo kaina – pasiūlyme nurodyta kaina žodžiais ir skaičiais;

53.3. kai atplėšiami vokai, kuriuose yra pasiūlymo techniniai duomenys – pagrindinės techninės pasiūlymo charakteristikos;

53.4. ar pasiūlymas pasirašytas tiekėjo ar jo įgalioto asmens, o elektroninėmis priemonėmis teikiamas pasiūlymas – pateiktas su saugiu elektroniniu parašu;

53.5. ar yra pateiktas pasiūlymo galiojimo užtikrinimas, jei VTDB jo reikalavo.

54. Jeigu pirkimo objektas skirstomas į dalis, Taisyklių 53 punkte nurodyta informacija skelbiama dėl kiekvienos pirkimo objekto dalies. Tokia informacija turi būti nurodoma ir vokų atplėšimo posėdžio protokole.

55. Vokų su pasiūlymais atplėšimo metu VPK turi leisti posėdyje dalyvaujantiems suinteresuotiems tiekėjams ar jų įgaliotiems atstovams viešai ištaisyti pastebėtus jų pasiūlymo susiuvimo ar įforminimo trūkumus, kuriuos įmanoma ištaisyti posėdžio metu.

56. Apie vokų su pasiūlymais atplėšimo procedūros metu paskelbtą informaciją raštu pranešama ir vokų atplėšimo procedūroje nedalyvavusiems, pasiūlymus pateikusiems tiekėjams, jeigu jie to pageidauja. Kiekvienas vokų atplėšimo procedūroje dalyvaujantis tiekėjas ar jo atstovas turi teisę asmeniškai susipažinti su viešai perskaityta informacija. Supažindindama su šia informacija VTDB negali atskleisti tiekėjo pasiūlyme esančios informacijos, kurią tiekėjas pasiūlyme nurodė kaip konfidencialią, išskyrus tokią, kuri pagal teisės aktus, šių Taisyklių 132 punktą negali būti konfidenciali.

57. Pasiūlymai nagrinėjami ir vertinami konfidencialiai, nedalyvaujant pasiūlymus pateikusiems tiekėjams ar jų atstovams.

58. VTDB nagrinėdama pasiūlymus:

58.1. tikrina tiekėjų pasiūlymuose pateiktų kvalifikacinių duomenų atitikimą pirkimo dokumentuose nustatytiems minimaliems kvalifikacijos reikalavimams. Jeigu nustatoma, kad tiekėjo pateikti kvalifikaciniai duomenys yra neišsamūs arba netikslūs, privaloma prašyti tiekėjo juos patikslinti. Tuo atveju, kai vietoje kvalifikaciją pagrindžiančių dokumentų prašoma pateikti minimalių kvalifikacinių reikalavimų atitikties deklaraciją, dalyvio, kurio pasiūlymas gali būti pripažintas laimėjusiu, kvalifikacija vertinama, įvertinus visų dalyvių atitikimą pirkimo dokumentuose nustatytiems reikalavimams, atlikus techninį vertinimą bei pasiūlytos kainos vertinimą;

58.2. tikrina, ar pasiūlymas atitinka pirkimo dokumentuose nustatytus reikalavimus (ar pateikti visi pirkimo dokumentuose reikalaujami dokumentai ir informacija, ar pasiūlymas pasirašytas tiekėjo vadovo ar jo įgalioto asmens, ar pasiūlyto pirkimo objekto techninė specifikacija atitinka pirkimo dokumentų techninėje specifikacijoje nustatytus reikalavimus pirkimo objektui ir kt.);

58.3. iškilus klausimams dėl pasiūlymų turinio, VTDB gali prašyti, kad tiekėjai pateiktų paaiškinimus nekeisdami pasiūlymo, tačiau ji negali prašyti, siūlyti arba leisti pakeisti pasiūlymo, pateikto atviro ar riboto konkurso metu, esmės – pakeisti kainą arba padaryti kitų pakeitimų, dėl kurių pirkimo dokumentų reikalavimų neatitinkantis pasiūlymas taptų atitinkantis pirkimo dokumentų reikalavimus;

58.4. jeigu tiekėjas pateikė netikslius, neišsamius pirkimo dokumentuose nurodytus kartu su pasiūlymu teikiamus dokumentus: tiekėjo įgaliojimą asmeniui pasirašyti paraišką ar pasiūlymą, jungtinės veiklos sutartį, pasiūlymo galiojimo užtikrinimą patvirtinantį dokumentą ar jų nepateikė, VTDB privalo prašyti tiekėjo patikslinti, papildyti arba pateikti šiuos dokumentus per jos nustatytą protingą terminą, kuris negali būti trumpesnis kaip 3 darbo dienos nuo prašymo išsiuntimo iš VTDB dienos;

58.5. tikrina, ar pasiūlyme nėra kainos apskaičiavimo klaidų:

58.5.1. radusi pasiūlyme nurodytos kainos apskaičiavimo klaidų, privalo paprašyti dalyvių per jos nurodytą terminą ištaisyti pasiūlyme pastebėtas aritmetines klaidas, nekeičiant vokų su pasiūlymais atplėšimo posėdžio metu paskelbtos kainos. Taisydamas pasiūlyme nurodytas aritmetines klaidas, tiekėjas neturi teisės atsisakyti kainos sudėtinių dalių arba papildyti kainą naujomis dalimis;

58.5.2. tuo atveju, kai pasiūlyme nurodyta kaina, išreikšta skaičiais, neatitinka kainos, nurodytos žodžiais, teisinga laikoma kaina, nurodyta žodžiais;

58.5.3. tuo atveju, kai pirkimas atliekamas elektroninėmis priemonėmis ir pasiūlymo kaina, išreikšta skaičiais ar žodžiais pasiūlymo formoje, neatitinka pasiūlymo kainos, nurodytos skaičiais CVP IS langelyje „Pasiūlymo kaina“ (kai kainą prašoma nurodyti abiem būdais), teisinga bus laikoma kaina nurodyta pasiūlymo formoje žodžiais.

58.6. tikrina, ar pasiūlyme nurodyta kaina (derybų atveju – galutinė kaina) nėra neįprastai maža. Neįprastai mažos kainos sąvoka pateikta VPT direktoriaus 2009 m. rugsėjo 30 d. įsakyme Nr. 1S-96 „Dėl pasiūlyme nurodytos prekių, paslaugų ar darbų neįprastai mažos kainos sąvokos apibrėžimo“. Kai pateiktame pasiūlyme nurodoma neįprastai maža kaina, VTDB privalo pareikalauti, kad tiekėjas pagrįstų siūlomą kainą raštu. Siekiant įsitikinti, ar pateiktame pasiūlyme nurodyta kaina yra neįprastai maža, VTDB atsižvelgia į Pasiūlyme nurodytos prekių, paslaugų ar darbų neįprastai mažos kainos pagrindimo rekomendacijas, patvirtintas VPT direktoriaus 2009 m. lapkričio 10 d. įsakymu Nr. 1S-122 „Dėl pasiūlyme nurodytos prekių, paslaugų ar darbų neįprastai mažos kainos pagrindimo rekomendacijų patvirtinimo“. Atliekant mažos vertės pirkimą neprivaloma tikrinti, ar tiekėjo pasiūlyme nurodyta kaina nėra neįprastai maža, nebent Mažos vertės pirkimų komisija ar pirkimų organizatorius nusprendžia kitaip;

58.7. tikrina, ar pasiūlyta kaina nėra per didelė ir (ar) nepriimtina VTDB.

59. Jei tiekėjas per VTDB nurodytą terminą neištaiso aritmetinių klaidų ir (ar) nepaaiškina pasiūlymo, jo pasiūlymas laikomas neatitinkančiu pirkimo dokumentuose nustatytų reikalavimų.

60. VTDB atmeta pasiūlymą, jeigu:

60.1. tiekėjas neatitiko minimalių kvalifikacijos reikalavimų;

60.2. tiekėjas savo pasiūlyme pateikė netikslius ar neišsamius duomenis apie savo kvalifikaciją ir, VTDB prašant, nepatikslino jų;

60.3. pasiūlymas neatitiko pirkimo dokumentuose nustatytų reikalavimų;

60.4. visų tiekėjų, kurių pasiūlymai neatmesti dėl kitų priežasčių, buvo pasiūlytos per didelės, VTDB nepriimtinos kainos;

60.5. buvo pasiūlyta neįprastai maža kaina ir tiekėjas VTDB prašymu nepateikė tinkamų kainos sudėtinių dalių pagrįstumo įrodymų;

60.6. tiekėjas per VTDB nurodytą terminą neištaisė pasiūlymo kainos apskaičiavimo klaidų ir (ar) nepaaiškino pasiūlymo;

60.7. tiekėjas per VTDB nustatytą terminą, kaip nurodyta šių Taisyklių 58.4 punkte, nepatikslino, nepapildė ar nepateikė pirkimo dokumentuose nurodytų kartu su pasiūlymu teikiamų dokumentų: tiekėjo įgaliojimo asmeniui pasirašyti paraišką ar pasiūlymą, jungtinės veiklos sutarties, pasiūlymo galiojimo užtikrinimą patvirtinančio dokumento;

60.8. dėl kitų pirkimo dokumentuose nurodytų atmetimo priežasčių.

61. VTDB neatmestus pasiūlymus vertina remdamasi vienu iš šių kriterijų, kurį pasirenka ir nurodo pirkimo dokumentuose:

61.1. ekonomiškai naudingiausio pasiūlymo, kai pirkimo sutartį sudaro su tiekėju, pateikusiu VTDB naudingiausią pasiūlymą, išrinktą pagal pirkimo dokumentuose nustatytus kriterijus, susijusius su pirkimo objektu, ir kaina. Tokie kriterijai, be kainos, paprastai yrakokybės, techninių privalumų, estetinių ir funkcinių charakteristikų, aplinkosaugos charakteristikų, eksploatavimo išlaidų, veiksmingumo, garantinio aptarnavimo ir techninės pagalbos, pristatymo datos, pristatymo laiko arba užbaigimo laiko. Tais atvejais, kai pirkimo sutarties įvykdymo kokybė priklauso nuo už pirkimo sutarties įvykdymą atsakingų darbuotojų kompetencijos, išrenkant ekonomiškai naudingiausią pasiūlymą taip pat gali būti vertinama darbuotojų kvalifikacija ir patirtis;

61.2. mažiausios kainos.

62. Pirkimo dokumentuose nurodomas kiekvieno ekonomiškai naudingiausiam pasiūlymui nustatyti pasirinkto kriterijaus lyginamasis svoris. Kriterijų lyginamasis svoris gali būti išreikštas konkrečiu dydžiu arba nustatant intervalą, į kurį patenka kiekviena kriterijui priskiriama reikšmė. Tais atvejais, kai dėl pirkimo objekto ypatybių neįmanoma nustatyti kriterijų lyginamojo svorio, VTDB turi nurodyti pirkimo dokumentuose taikomų kriterijų svarbos eiliškumą mažėjančia tvarka.

63. VTDB pagal pirkimo dokumentuose nustatytus vertinimo kriterijus ir tvarką įvertinusi pateiktus tiekėjų pasiūlymus, nustato laimėjusį pasiūlymą bei sudaro pasiūlymų eilę ekonominio naudingumo mažėjimo arba kainų didėjimo tvarka (išskyrus atvejus, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas). Tais atvejais, kai taikomas ekonomiškai naudingiausio pasiūlymo vertinimo kriterijus ir kelių tiekėjų pasiūlymų ekonominis naudingumas yra vienodas arba kai pasiūlymų vertinimo kriterijus yra pasiūlyta mažiausia kaina ir keli pasiūlymai pateikiami vienodomis kainomis, sudarant pasiūlymų eilę pirmesnis į šią eilę įrašomas tiekėjas, kurio vokas su pasiūlymais įregistruotas ar pasiūlymas elektroninėmis priemonėmis pateiktas anksčiausiai.

64. Tais atvejais, kai pasiūlymą pateikti kviečiamas tik vienas tiekėjas arba pasiūlymą pateikia tik vienas tiekėjas, jo pasiūlymas laikomas laimėjusiu, jeigu jis neatmestas pagal Taisyklių 60 punkto nuostatas.

**IX. PIRKIMO SUTARTIS**

65. VTDB pasirašyti pirkimo sutartį siūlo tam tiekėjui, kurio pasiūlymas pripažintas laimėjusiu. Tiekėjas pasirašyti pirkimo sutarties kviečiamas raštu (išskyrus atvejus, kai apklausa atliekama žodžiu). Kvietime pasirašyti pirkimo sutartį nurodomas laikas, iki kada tiekėjas turi pasirašyti pirkimo sutartį.

66. Pirkimo sutartis turi būti sudaroma nedelsiant, bet ne anksčiau, negu pasibaigė Įstatyme nustatytas pirkimo sutarties sudarymo atidėjimo terminas. Pirkimo sutarties sudarymo atidėjimo terminas gali būti netaikomas:

66.1. kai pagrindinė pirkimo sutartis sudaroma preliminariosios sutarties pagrindu;

66.2. vienintelis suinteresuotas dalyvis yra tas, su kuriuo sudaroma pirkimo sutartis, ir nėra suinteresuotų kandidatų;

66.3. kai pirkimo sutarties vertė mažesnė kaip 10 tūkst. Lt (be PVM);

66.4. kai pirkimo sutartis sudaroma atlikus mažos vertės pirkimą.

67. Tais atvejais, kai pirkimo sutartis sudaroma raštu, o tiekėjas, kuriam buvo pasiūlyta sudaryti pirkimo sutartį, atsisako ją sudaryti, tai VTDB siūlo sudaryti pirkimo sutartį tiekėjui, kurio pasiūlymas pagal patvirtintą pasiūlymų eilę yra pirmas po tiekėjo, atsisakiusio sudaryti pirkimo sutartį.

68. Atsisakymu sudaryti pirkimo sutartį laikomas bet kuris iš šių atvejų:

68.1. tiekėjas raštu atsisako sudaryti pirkimo sutartį;

68.2. tiekėjas nepasirašo pirkimo sutarties iki VTDB nurodyto laiko;

68.3. tiekėjas atsisako pasirašyti pirkimo sutartį pirkimo dokumentuose nustatytomis sąlygomis;

68.4. tiekėjas nepateikia pirkimo dokumentuose nustatyto pirkimo sutarties įvykdymo užtikrinimo iki VTDB nurodyto laiko;

68.5. ūkio subjektų grupė, kurios pasiūlymas pripažintas geriausiu, neįgijo VTDB reikalaujamos teisinės formos.

69. Sudarant pirkimo sutartį, joje negali būti keičiama: pirkimo dokumentuose nustatytos pirkimo sąlygos, laimėjusio tiekėjo pasiūlyme nustatytos sąlygos ir kaina, ar derybų protokole ar po derybų pateiktame galutiniame pasiūlyme užfiksuotos pasiūlymo sąlygos ir galutinė derybų kaina.

70. Pirkimo sutartis sudaroma raštu, išskyrus atvejus, kai pirkimo sutartis gali būti sudaroma žodžiu, kaip nurodyta Taisyklių 71 punkte. Kai pirkimo sutartis sudaroma raštu, turi būti nustatyta:

70.1. pirkimo sutarties šalių teisės ir pareigos;

70.2. perkamos prekės, paslaugos ar darbai, jeigu įmanoma, – tikslūs jų kiekiai;

70.3. kainodaros taisyklės, nustatytos pagal Viešojo pirkimo – pardavimo sutarčių kainodaros taisyklių nustatymo metodiką, patvirtintą VPT prie Lietuvos Respublikos Vyriausybės direktoriaus 2003 m. vasario 25 d. įsakymu Nr. 1S-21 „Dėl viešojo pirkimo–pardavimo sutarčių kainodaros nustatymo metodikos patvirtinimo“;

70.4. atsiskaitymų ir mokėjimo tvarka;

70.5. prievolių įvykdymo terminai;

70.6. prievolių įvykdymo užtikrinimas;

70.7. ginčų sprendimo tvarka;

70.8. pirkimo sutarties nutraukimo tvarka;

70.9. pirkimo sutarties galiojimas;

70.10. jeigu sudaroma preliminarioji sutartis – jai būdingos nuostatos;

70.11. subrangovai, subtiekėjai ar subteikėjai, jeigu vykdant pirkimo sutartį jie pasitelkiami, ir jų keitimo tvarka.

71. Pirkimo sutartis gali būti sudaroma žodžiu, kai atliekami pirkimai, kurių preliminari numatomos sudaryti pirkimo sutarties vertė yra mažesnė kaip 10 tūkst. Lt (be PVM). Pirkimo sutartis visada sudaroma raštu tais atvejais, kai yra bent viena iš šių aplinkybių:

71.1. pirkimo sutarties bendras galiojimo terminas numatomas ilgesnis nei 1 metai;

71.2. perkamos prekės turės būti pristatomos, o suteiktos paslaugos teikiamos ne visos iš karto, o pirkimo sutartyje numatytais periodais, terminais ir kiekiais;

71.3. pirkimo objektui keliami ypatingos kokybės reikalavimai;

71.4. pirkimo sutartyje numatomas mokėjimo atidėjimas;

71.5. pirkimo sutartyje numatyta avanso išmokėjimo galimybė.

72. Pirkimo sutarties sąlygos pirkimo sutarties galiojimo laikotarpiu negali būti keičiamos, išskyrus tokias pirkimo sutarties sąlygas, kurias pakeitus nebūtų pažeisti Įstatyme nustatyti principai ir tikslai bei tokiems pirkimo sutarties sąlygų pakeitimams yra gautas VPT sutikimas. VPT sutikimo nereikalaujama, kai atlikus pirkimą sudarytos pirkimo sutarties vertė yra mažesnė kaip 10 tūkst. Lt (be PVM) arba kai pirkimo sutartis sudaryta atlikus mažos vertės pirkimą.

73. VTDB, atlikusi pirkimą, gali sudaryti preliminariąją sutartį, atitinkančią Įstatymo 63 straipsnio nuostatas.

**X. SUPAPRASTINTŲ PIRKIMŲ BŪDAI IR JŲ PASIRINKIMO SĄLYGOS**

74. Pirkimai atliekami šiais būdais:

74.1. supaprastinto atviro konkurso;

74.2. supaprastinto riboto konkurso;

74.3. supaprastintų skelbiamų derybų;

74.4. supaprastintų neskelbiamų derybų;

74.5. apklausos.

75. Pirkimas supaprastinto atviro konkurso, supaprastinto riboto konkurso, supaprastintų skelbiamų derybų būdu gali būti atliktas visais atvejais, tinkamai apie jį paskelbus, išskyrus šių Taisyklių 19 punkte numatytą atvejį, kai pirkimas atliekamas naudojantis CPO elektroniniu katalogu.

**XI. SUPAPRASTINTAS ATVIRAS KONKURSAS**

76. Supaprastintą atvirą konkursą VTDB atlieka šiais etapais:

76.1. Įstatyme ir Taisyklėse nustatyta tvarka skelbia apie pirkimą;

76.2. vadovaudamasi pirkimo dokumentuose nustatytomis sąlygomis, nagrinėja, vertina ir palygina tiekėjų pateiktus pasiūlymus.

77. Atliekant supaprastintą atvirą konkursą, dalyvių skaičius neribojamas. Supaprastintame atvirame konkurse derybos tarp VTDB ir tiekėjų yra draudžiamos.

78. Pasiūlymų pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS. VTDB, nustatydama terminus, privalo atsižvelgti į pirkimo sudėtingumą ir, atsižvelgdama į pirkimo objektą bei keliamus reikalavimus, įvertinti ir nustatyti realų laiką, reikalingą pasiūlymams parengti bei pateikti.

79. Jei supaprastinto atviro konkurso metu bus vykdomas elektroninis aukcionas, tai nurodoma skelbime apie pirkimą.

**XII. SUPAPRASTINTAS RIBOTAS KONKURSAS**

80. VTDB supaprastintą ribotą konkursą atlieka šiais etapais:

80.1. šiose Taisyklėse nustatyta tvarka skelbia apie pirkimą ir, remdamasi paskelbtais kvalifikacijos kriterijais, atrenka tuos kandidatus, kurie bus kviečiami pateikti pasiūlymus;

80.2. vadovaudamasi pirkimo dokumentuose nustatytomis sąlygomis, nagrinėja, vertina ir palygina pakviestų tiekėjų pateiktus pasiūlymus.

81. Supaprastintame ribotame konkurse derybos tarp VTDB ir tiekėjų draudžiamos.

82. Paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS dienos.

83. Pasiūlymų pateikimo terminas negali būti trumpesnis kaip 7 darbo dienos nuo kvietimų pateikti pasiūlymus išsiuntimo atrinktiems kandidatams dienos.

84. VTDB, nustatydama terminus, privalo atsižvelgti į pirkimo sudėtingumą ir, atsižvelgdama į pirkimo objektą bei keliamus reikalavimus, įvertinti ir nustatyti realų laiką, reikalingą pasiūlymams parengti bei pateikti.

85. VTDB skelbime apie pirkimą nustato, kiek mažiausiai kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 3.

86. VTDB, nustatydama atrenkamų kandidatų skaičių, kvalifikacinės atrankos kriterijus ir tvarką, privalo laikytis šių reikalavimų:

86.1. turi būti užtikrinta reali konkurencija, kvalifikacinės atrankos kriterijai turi būti aiškūs ir nediskriminuojantys;

86.2. kvalifikacinės atrankos kriterijai turi būti nustatyti Įstatymo 35 – 38 straipsnių pagrindu.

87. Kvalifikacinė atranka turi būti atliekama tik iš tų kandidatų, kurie atitinka VTDB nustatytus minimalius kvalifikacijos reikalavimus.

88. Pateikti pasiūlymus turi būti pakviesta ne mažiau kandidatų, negu VTDB nustatytas pirkimo dokumentuose mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, VTDB pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus.

89. VTDB negali kviesti dalyvauti supaprastintame ribotame pirkime kitų, paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

90. Jei supaprastinto riboto konkurso metu bus vykdomas elektroninis aukcionas, tai nurodoma skelbime apie pirkimą.

**XIII. SUPAPRASTINTOS SKELBIAMOS DERYBOS**

91. Supaprastintos skelbiamos derybos atliekamos:

91.1. jeigu kandidatų skaičius neribojamas, Įstatyme ir Taisyklėse nustatyta tvarka VTDB skelbia apie pirkimą, nagrinėja ir derasi su kandidatais dėl pateiktų pasiūlymų sąlygų ir, vadovaudamasi pirkimo dokumentuose nustatytomis sąlygomis, vertina ir palygina kandidatų pateiktus galutinius pasiūlymus;

91.2. jeigu kandidatų skaičius ribojamas, Įstatyme ir Taisyklėse nustatyta tvarka VTDB skelbia apie pirkimą, remdamasi paskelbtais kvalifikacijos kriterijais, atrenka tuos kandidatus, kurie bus kviečiami pateikti pasiūlymus, nagrinėja ir derasi su kandidatais dėl pateiktų pasiūlymų sąlygų ir, vadovaudamasi pirkimo dokumentuose nustatytomis sąlygomis, vertina ir palygina kandidatų pateiktus galutinius pasiūlymus.

92. Jei kandidatų skaičius ribojamas:

92.1. paraiškų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS;

92.2. pasiūlymų pateikimo terminas negali būti trumpesnis kaip 7 darbo dienos nuo kvietimo pateikti pasiūlymus išsiuntimo dienos;

92.3. nustatydama terminus VTDB privalo atsižvelgti į pirkimo sudėtingumą ir, atsižvelgdama į pirkimo objektą bei keliamus reikalavimus, įvertinti ir nustatyti realų laiką, reikalingą pasiūlymams parengti bei pateikti.

93. VTDB skelbime apie pirkimą nustato, kiek mažiausiai kandidatų bus pakviesta pateikti pasiūlymus ir kokie yra kandidatų kvalifikacinės atrankos kriterijai ir tvarka. Kviečiamų kandidatų skaičius negali būti mažesnis kaip 3.

94. VTDB, nustatydama atrenkamų kandidatų skaičių, kvalifikacinės atrankos kriterijus ir tvarką, privalo laikytis šių reikalavimų:

94.1. turi būti užtikrinta reali konkurencija, kvalifikacinės atrankos kriterijai turi būti tikslūs, aiškūs ir nediskriminuojantys;

94.2. kvalifikacinės atrankos kriterijai turi būti nustatyti Įstatymo 35–38 straipsnių pagrindu.

95. Kvalifikacinė atranka turi būti atliekama tik iš tų kandidatų, kurie atitinka VTDB nustatytus minimalius kvalifikacijos reikalavimus.

96. Pateikti pasiūlymus turi būti pakviesta ne mažiau kandidatų, negu pirkimo dokumentuose nustatytas mažiausias kviečiamų kandidatų skaičius. Jeigu minimalius kvalifikacijos reikalavimus atitinka mažiau kandidatų, negu nustatytas mažiausias kviečiamų kandidatų skaičius, VTDB pateikti pasiūlymus kviečia visus kandidatus, kurie atitinka keliamus minimalius kvalifikacijos reikalavimus.

97. VTDB negali kviesti dalyvauti skelbiamose derybose paraiškų nepateikusių tiekėjų arba kandidatų, kurie neatitinka minimalių kvalifikacijos reikalavimų.

98. Jei kandidatų skaičius neribojamas, tai pasiūlymų pateikimo terminas negali būti trumpesnis kaip 7 darbo dienos nuo kvietimo pateikti pasiūlymus išsiuntimo dienos. Nustatydama terminus VTDB privalo atsižvelgti į pirkimo sudėtingumą ir, atsižvelgdama į pirkimo objektą bei keliamus reikalavimus, įvertinti ir nustatyti realų laiką, reikalingą pasiūlymams parengti bei pateikti.

99. Derybų metu turi būti laikomasi šių reikalavimų:

99.1. tretiesiems asmenims VTDB negali atskleisti jokios iš tiekėjo gautos informacijos be jo sutikimo, taip pat tiekėjas negali būti informuojamas apie susitarimus, pasiektus su kitais tiekėjais;

99.2. visiems tiekėjams turi būti taikomi vienodi reikalavimai, suteikiamos vienodos galimybės ir pateikiama vienoda informacija. Teikdama informaciją VTDB neturi diskriminuoti vienų tiekėjų kitų naudai;

99.3. tiekėjai kviečiami derėtis pagal pasiūlymų pateikimo eiliškumą (pirmas kviečiamas anksčiausiai pasiūlymą pateikęs tiekėjas);

99.4. derybų eiga turi būti protokoluojama. Derybų protokolą pasirašo derybose dalyvavę VPK nariai ar pirkimų organizatorius ir dalyvio, su kuriuo derėtasi, įgaliotas atstovas. Jei derybos vykdomos laiškais ar elektroniniais laiškais, derybų eigos protokolas surašomas tais atvejais, kai derybų laiškai siunčiami nepasirašyti elektroniniu parašu. Protokole išdėstoma derybų eiga ir derybų metu pasiekti susitarimai;

99.5. vadovaujantis pirkimo dokumentuose nustatyta pasiūlymų vertinimo tvarka ir kriterijais, pagal derybų rezultatus, užfiksuotus pasiūlymuose ir derybų protokoluose, nustatomas geriausias pasiūlymas;

99.6. jeigu pirkimo metu derėtasi, pabaigus derybas, VTDB gali tiekėjų prašyti pateikti galutinius kainos bei techninių duomenų, kurie vertinami pagal ekonomiškai naudingiausio pasiūlymo vertinimo kriterijus, pasiūlymus užklijuotuose vokuose (išskyrus atvejus, kai pateikti pasiūlymą kviečiamas tik vienas tiekėjas);

99.7. tiekėjo gali būti nereikalaujama pateikti galutinio pasiūlymo – tiekėjo galutiniu pasiūlymu laikomas pirminis tiekėjo pasiūlymas, kiek jis nebuvo pakeistas derybų metu.

**XIV. SUPAPRASTINTOS NESKELBIAMOS DERYBOS**

100. Atliekant supaprastintas neskelbiamas derybas, kreipiamasi į tiekėjus, prašant pateikti pasiūlymus pagal VTDB nurodytus reikalavimus. Kai supaprastintos neskelbiamos derybos vykdomos po supaprastinto atviro konkurso, supaprastinto riboto konkurso ar supaprastintų skelbiamų derybų, atmetus visus pasiūlymus, į tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime.

101. Atliekant supaprastintas neskelbiamas derybas, pasiūlymų dalyvauti pirkime pateikimo terminas turi būti proporcingas pirkimo dokumentuose nustatytiems kvalifikacijos reikalavimams ir protingas, atsižvelgiant į tiekėjų prašomą pateikti informaciją apie kvalifikaciją, pirkimo objekto sudėtingumą ir kitas aplinkybes.

102. Pirkimas supaprastintų neskelbiamų derybų būdu gali būti atliekamas, esant bent vienai iš šių sąlygų:

102.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

102.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės VTDB nepriimtinos kainos, o pirkimo sąlygos iš esmės nekeičiamos ir į supaprastintas neskelbiamas derybas kviečiami visi pasiūlymus pateikę tiekėjai, atitinkantys VTDB nustatytus minimalius kvalifikacijos reikalavimus;

102.3. dėl įvykių, kurių VTDB negalėjo iš anksto numatyti, būtina ypač skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo VTDB;

102.4. dėl techninių priežasčių ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

102.5. kai VTDB pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes VTDB įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

102.6. prekės ir paslaugos yra perkamos naudojant reprezentacinėms išlaidoms skirtas lėšas;

102.7. perkamos prekių biržoje kotiruojamos prekės;

102.8. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;

102.9. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

102.10. prekės perkamos iš valstybės rezervo;

102.11. perkamos licencijos naudotis bibliotekiniais dokumentais ar duomenų (informacinėmis) bazėmis;

102.12. perkamos valstybės tarnautojų ir (ar) pagal darbo sutartį dirbančių darbuotojų mokymo paslaugos;

102.13. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

102.14. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

102.15. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento;

103. Supaprastintų neskelbiamų derybų metu deramasi dėl tiekėjo pasiūlymo sąlygų. Derybų metu turi būti laikomasi Taisyklių 99 punkte nustatytų reikalavimų, kaip ir supaprastintų skelbiamų derybų atveju.

**XV. APKLAUSA**

104. Apklausos būdu pirkimas gali būti atliekamas, kai Įstatymo ir šių Taisyklių nustatytomis sąlygomis apie pirkimą neprivaloma skelbti. Apklausos būdu taip pat galima pirkti, kai yra atliekami mažos vertės pirkimai šiose Taisyklėse nustatyta tvarka.

105. Atliekant pirkimą apklausos būdu, kreipiamasi į tiekėjus, prašant pateikti pasiūlymus pagal VTDB keliamus reikalavimus. Apie pirkimą, atliekamą apklausos būdu, viešai neskelbiama, išskyrus Taisyklių 119 punkte numatytus atvejus. Kai apklausa atliekama po supaprastinto atviro konkurso, supaprastinto riboto konkurso ar supaprastintų skelbiamų derybų, atmetus visus pasiūlymus, į tiekėjus, atitinkančius minimalius kvalifikacijos reikalavimus, kreipiamasi pateikti patvirtinimą apie sutikimą dalyvauti pirkime.

106. VTDB, prašydama pateikti pasiūlymus, privalo kreiptis į 3 ar daugiau tiekėjų (jei rinkoje tiek tiekėjų yra), išskyrus šiose Taisyklėse numatytus atvejus, kai galima kreiptis į vieną tiekėją.

107. Pasiūlymus prašant pateikti vokuose, elektroninėmis priemonėmis, į vokų atplėšimo procedūrą, išskyrus pirkimą, kurio metu gali būti deramasi, gali būti kviečiami ir pasiūlymus pateikę tiekėjai ar jų įgalioti atstovai.

108. Apklausos metu gali būti deramasi dėl pasiūlymo sąlygų. Jei apklausos metu yra deramasi, derybų metu turi būti laikomasi šių reikalavimų:

108.1. tretiesiems asmenims VTDB negali atskleisti jokios iš tiekėjo gautos informacijos be jo sutikimo, taip pat tiekėjas negali būti informuojamas apie susitarimus, pasiektus su kitais tiekėjais;

108.2. visiems dalyviams turi būti taikomi vienodi reikalavimai, suteikiamos vienodos galimybės ir pateikiama vienoda informacija. Teikdama informaciją VTDB neturi diskriminuoti vienų tiekėjų kitų naudai;

108.3. tiekėjai kviečiami derėtis pagal pasiūlymų pateikimo eiliškumą (pirmas kviečiamas anksčiausiai pasiūlymą pateikęs tiekėjas);

108.4. jeigu derybų eiga protokoluojama, derybų protokolą pasirašo derybose dalyvavę VPK nariai ar pirkimų organizatorius ir dalyvio, su kuriuo derėtasi, įgaliotas atstovas. Jei derybos vykdomos laiškais ar elektroniniais laiškais, derybų eigos protokolas surašomas tais atvejais, kai derybų laiškai siunčiami nepasirašyti elektroniniu parašu. Protokole išdėstoma derybų eiga ir derybų metu pasiekti susitarimai;

108.5. dalyvio gali būti nereikalaujama pateikti galutinio pasiūlymo – dalyvio galutiniu pasiūlymu laikomas pirminis dalyvio pasiūlymas, kiek jis nebuvo pakeistas derybų metu.

109. Bendravimas ir keitimasis informacija derybų metu vykdomas tokia pačia forma, kokia buvo prašoma pateikti pasiūlymus.

110. Apklausos būdu (neskelbiant apie pirkimą) gali būti perkamos prekės, paslaugos ar darbai, kai:

110.1. pirkimas, apie kurį buvo skelbta, neįvyko, nes nebuvo gauta paraiškų ar pasiūlymų;

110.2. atliekant pirkimą, apie kurį buvo skelbta, visi gauti pasiūlymai neatitiko pirkimo dokumentų reikalavimų arba buvo pasiūlytos per didelės VTDB nepriimtinos kainos, o pirkimo sąlygos iš esmės nekeičiamos ir į neskelbiamą pirkimą kviečiami visi pasiūlymus pateikę tiekėjai, atitinkantys VTDB nustatytus minimalius kvalifikacijos reikalavimus;

110.3. dėl įvykių, kurių VTDB negalėjo iš anksto numatyti, būtina ypač skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo VTDB;

110.4. atliekami mažos vertės pirkimai Taisyklių XVI skyriuje „Mažos vertės pirkimų ypatumai“ nustatytais atvejais;

110.5. dėl techninių priežasčių, meninio kūrinio sukūrimo arba įsigijimo ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, suteikti paslaugas ar atlikti darbus ir kai nėra jokios kitos alternatyvos.

111. Apklausos būdu (neskelbiant apie pirkimą) gali būti perkamos prekės ir paslaugos:

111.1. kai VTDB pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes VTDB įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

111.2. prekės ir paslaugos yra perkamos naudojant reprezentacinėms išlaidoms skirtas lėšas.

112. Apklausos būdu (neskelbiant apie pirkimą) taip pat gali būti perkamos prekės, kai:

112.1. perkamos prekės gaminamos tik mokslo, eksperimentavimo, studijų ar techninio tobulinimo tikslais, nesiekiant gauti pelno arba padengti mokslo ar tobulinimo išlaidų;

112.2. prekių biržoje perkamos kotiruojamos prekės;

112.3. perkami muziejų eksponatai, archyviniai ir bibliotekiniai dokumentai, prenumeruojami laikraščiai ir žurnalai;

112.4. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

112.5. prekės perkamos iš valstybės rezervo.

113. Apklausos būdu (neskelbiant apie pirkimą) taip pat gali būti perkamos paslaugos, kai:

113.1. perkamos licencijos naudotis bibliotekiniais dokumentais ar duomenų (informacinėmis) bazėmis;

113.2. perkamos valstybės tarnautojų ir (ar) pagal darbo sutartį dirbančių darbuotojų mokymo paslaugos;

113.3. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

113.4. Registrų centre (ar kitose institucijose) forminami VTDB dokumentai, išlaidos antstolių paslaugoms, teismams.

114. Apklausos būdu (neskelbiant apie pirkimą) taip pat gali būti perkamos paslaugos ir darbai, kai:

114.1. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

114.2. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.

115. Tiekėjų apklausa gali vykti raštu arba žodžiu. Tame pačiame pirkime tiekėjai apklausiami ta pačia forma:

115.1. apklausa atliekama raštu, kai į tiekėjus kreipiamasi raštu ar skelbimu. Tiekėjai savo pasiūlymus taip pat pateikia raštu (faksu, elektroniniu paštu, CVP IS priemonėmis ar vokuose);

115.2. apklausa vykdoma žodžiu, kai šių Taisyklių 121 punkte nustatytais atvejais į tiekėjus kreipiamasi žodžiu, t.y. bendraujama asmeniškai žodžiu, telefonu ar pasinaudojama tiekėjų viešai pateikta informacija (reklama internete ir kt.). Tiekėjai neprivalo pateikti pasiūlymų raštu.

116. Atliekant apklausą raštu, apie ją viešai skelbiant, pasiūlymų dalyvauti pirkime pateikimo terminas negali būti trumpesnis kaip 7 darbo dienos nuo skelbimo apie pirkimą paskelbimo CVP IS. Nustatydama terminus VTDB privalo atsižvelgti į pirkimo sudėtingumą ir, atsižvelgdama į pirkimo objektą bei keliamus reikalavimus, įvertinti ir nustatyti realų laiką, reikalingą pasiūlymams parengti bei pateikti.

117. Atliekant apklausą raštu apie ją viešai neskelbiant, pasiūlymų dalyvauti pirkime pateikimo terminas turi būti proporcingas pirkimo dokumentuose nustatytiems kvalifikacijos reikalavimams ir protingas, atsižvelgiant į tiekėjų prašomą pateikti informaciją apie kvalifikaciją, pirkimo objekto sudėtingumą ir kitas aplinkybes.

**XVI. MAŽOS VERTĖS PIRKIMŲ YPATUMAI**

118. Mažos vertės pirkimai gali būti atliekami visais šiose Taisyklėse nustatytais pirkimų būdais, atsižvelgiant į šių būdų pasirinkimo sąlygas. Apie mažos vertės pirkimą, atliekamą apklausos būdu, viešai neskelbiama, išskyrus 119 punkte nurodytus atvejus.

119. Atliekant mažos vertės pirkimą apklausos būdu turi būti kreipiamasi raštu ne mažiau kaip į 3 tiekėjus (jei rinkoje tiek tiekėjų yra). Kai preliminari numatomos sudaryti pirkimo sutarties vertė viršija 100 tūkst. Lt (be PVM) apie mažos vertės pirkimą turi būti skelbiama CVP IS. Skelbime (arba kartu su skelbimu pateiktuose mažos vertės pirkimo dokumentuose) pateikiamos su mažos vertės pirkimu susijusios pirkimo sąlygos.

120. Mažos vertės pirkimas, apklausiant vieną tiekėją, gali būti atliekamas, jeigu:

120.1. preliminari numatomos sudaryti pirkimo sutarties vertė perkant prekes, paslaugas ar darbus neviršija 30 tūkst. Lt (be PVM);

120.2. mažos vertės pirkimas, apie kurį buvo skelbta neįvyko, nes nebuvo gauta pasiūlymų ar paraiškų;

120.3. dėl techninių priežasčių ar dėl objektyvių aplinkybių, patentų, kitų intelektinės nuosavybės teisių ar kitų išimtinių teisių apsaugos tik konkretus tiekėjas gali patiekti reikalingas prekes, pateikti paslaugas ar atlikti darbus ir kai nėra jokios kitos alternatyvos;

120.4. dėl įvykių, kurių VTDB negalėjo iš anksto numatyti, būtina ypač skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba, negali priklausyti nuo VTDB;

120.5. perkamos prekės ar paslaugos, naudojant reprezentacinėms išlaidoms skirtas lėšas;

120.6. perkamos valstybės tarnautojų ir (ar) pagal darbo sutartį dirbančių darbuotojų mokymo paslaugos;

120.7. ypač palankiomis sąlygomis perkama iš bankrutuojančių, likviduojamų ar restruktūrizuojamų ūkio subjektų;

120.8. kai VTDB pagal ankstesnę pirkimo sutartį iš tam tikro tiekėjo pirko prekių arba paslaugų ir nustatė, kad iš jo tikslinga pirkti papildomai, techniniu požiūriu derinant su jau turimomis prekėmis ir suteiktomis paslaugomis, ir jeigu ankstesnieji pirkimai buvo efektyvūs, iš esmės nesikeičia prekių ar paslaugų kainos ir kitos sąlygos, o alternatyvūs pirkimai dėl techninio nesuderinamumo su ankstesniaisiais būtų nepriimtini, nes VTDB įsigijus skirtingų techninių charakteristikų prekių ar paslaugų, ji negalėtų naudotis anksčiau pirktomis prekėmis ar paslaugomis ar patirtų didelių nuostolių. Jeigu papildomai perkamų prekių ar paslaugų kaina viršija 30 procentų ankstesnės pirkimų kainos, turi būti atliekama ekspertizė dėl papildomai perkamų prekių ar paslaugų techninių charakteristikų suderinamumo;

120.9. prenumeruojami laikraščiai ir žurnalai, perkamos licencijos naudotis bibliotekiniais dokumentais ar duomenų (informacinėmis) bazėmis, perkami muziejų eksponatai, archyviniai ir bibliotekiniai dokumentai;

120.10. perkamos ekspertų komisijų, komitetų, tarybų, kurių sudarymo tvarką nustato Lietuvos Respublikos įstatymai, narių teikiamos nematerialaus pobūdžio (intelektinės) paslaugos;

120.11. dėl aplinkybių, kurių nebuvo galima numatyti, paaiškėja, kad reikia papildomų darbų arba paslaugų, neįrašytų į sudarytą pirkimo sutartį, tačiau be kurių negalima užbaigti pirkimo sutarties vykdymo. Tokia pirkimo sutartis gali būti sudaroma tik su tuo tiekėju, su kuriuo buvo sudaryta pradinė pirkimo sutartis, o jos ir visų kitų papildomai sudarytų pirkimo sutarčių kaina neturi viršyti 30 procentų pradinės pirkimo sutarties kainos;

120.12. perkant iš esamo tiekėjo naujas paslaugas ar darbus, tokius pat, kokie buvo pirkti pagal ankstesnę pirkimo sutartį, su sąlyga, kad ankstesnioji pirkimo sutartis buvo sudaryta skelbiant apie pirkimą ir kurį skelbiant buvo atsižvelgta į tokių papildomų pirkimų vertę, galimybė pirkti papildomai buvo nurodyta pirkimo skelbime, o visi minimi pirkimai skirti tam pačiam projektui vykdyti. Papildomų pirkimų metu sudaromų pirkimo sutarčių trukmė negali būti ilgesnė kaip 3 metai skaičiuojant nuo pradinės pirkimo sutarties sudarymo momento.

121. Atliekant mažos vertės pirkimą, tiekėjų apklausa gali būti atliekama žodžiu, pirkimo dokumentai nerengiami, kai:

121.1. preliminari numatomos sudaryti pirkimo sutarties vertė neviršija 10 tūkst. Lt (be PVM);

121.2. dėl įvykių, kurių VTDB negalėjo iš anksto numatyti, būtina ypač skubiai įsigyti reikalingų prekių, paslaugų ar darbų. Aplinkybės, kuriomis grindžiama ypatinga skuba negali priklausyti nuo VTDB.

122. VTDB, atsižvelgdama į pirkimo objektą bei kitas aplinkybes, mažos vertės pirkimų atveju, mažos vertės pirkimo dokumentuose nurodo pasiūlymams parengti reikalingą informaciją: pasiūlymų rengimo ir įforminimo reikalavimus, mažos vertės pirkimo objekto apibūdinimą, kvalifikacijos reikalavimus ir atitikimą jiems patvirtinančius dokumentus (jei tiekėjo kvalifikacija tikrinama), informaciją apie pasiūlymų vertinimą, apie pagrindines pirkimo sutarties sąlygas: prekių patiekimo, paslaugų suteikimo ar darbų atlikimo terminus, kainodaros taisykles, atsiskaitymo tvarką, pirkimo sutarties įvykdymo užtikrinimo reikalavimus (jei keliami), jei reikalinga – kitas sąlygas. Mažos vertės pirkimo dokumentuose turi būti reikalaujama, kad tiekėjas savo pasiūlyme nurodytų, kokius subtiekėjus jis ketina pasitelkti. Tiekėjams turi būti suteiktos galimybės kreiptis dėl mažos vertės pirkimo sąlygų paaiškinimų.

123. VTDB, atliekant mažos vertės pirkimą, gali nereikalauti, kad pasiūlymas būtų pasirašytas tiekėjo ar jo įgalioto atstovo, o elektroninis pasiūlymas būtų pateiktas pasirašytas saugiu elektroniniu parašu, atitinkančiu Lietuvos Respublikos elektroninio parašo įstatymo reikalavimus.

124. VTDB, atliekant mažos vertės pirkimą, gali netaikyti vokų su pasiūlymais atplėšimo ir pasiūlymų nagrinėjimo procedūrų.

125. Atliekant mažos vertės pirkimą gali būti deramasi dėl pasiūlymo sąlygų. Bendravimas ir keitimasis informacija derybų metu vykdomas tokia pačia forma, kokia buvo prašoma pateikti pasiūlymus. Derybos turi būti protokoluojamos, išskyrus atvejus, kai mažos vertės pirkimų apklausa atliekama žodžiu. Jei derybos vykdomos laiškais ar elektroniniais laiškais, derybų eigos protokolas surašomas tais atvejais, kai derybų laiškai siunčiami nepasirašyti elektroniniu parašu. Protokole išdėstoma derybų eiga ir derybų metu pasiekti susitarimai.

126. Atliekant mažos vertės pirkimą, tiekėjų pateikti pasiūlymai (galutiniai pasiūlymai) nagrinėjami ir vertinami, vadovaujantis mažos vertės pirkimo dokumentuose nurodytu arba žodžiu tiekėjui (tiekėjams) perduotu (praneštu) pasiūlymų vertinimo kriterijumi ir sąlygomis.

127. VTDB, skelbdama apie mažos vertės pirkimą, privalo nustatyti pakankamą pasiūlymų pateikimo terminą, kuris negali būti trumpesnis kaip 7 darbo dienos nuo skelbimo apie pirkimą paskelbimo CVP IS. Jeigu apie mažos vertės pirkimą viešai neskelbiama, pasiūlymų dalyvauti pirkime pateikimo terminas turi būti proporcingas pirkimo dokumentuose nustatytiems kvalifikacijos reikalavimams ir protingas, atsižvelgiant į tiekėjų prašomą pateikti informaciją apie kvalifikaciją, pirkimo objekto sudėtingumą ir kitas aplinkybes.

128. Tuo atveju, kai mažos vertės pirkimą atlieka pirkimo organizatorius, mažos vertės pirkimo procedūros, prieš sudarant rašytinę ar žodinę pirkimo sutartį, turi būti aprašytos Tiekėjų apklausos pažymoje (Taisyklių priedas), kurią pasirašo pirkimo organizatorius, suderinęs su VTDB Finansų ir apskaitos skyriaus darbuotoju, vedančiu pirkimų verčių apskaitą, tvirtina VTDB direktorius ar jo įgaliotas asmuo. Mažos vertės pirkimo procedūros Tiekėjų apklausos pažymoje gali būti neaprašomos tuo atveju, kai mažos vertės pirkimas buvo atliktas tiekėjus apklausiant žodžiu, kai preliminari numatomos sudaryti pirkimo sutarties vertė neviršija 10 tūkst. Lt (be PVM). Šiuo atveju mažos vertės pirkimas dokumentuojamas tiek, kiek to reikalauja buhalterinės apskaitos tvarkymą reglamentuojantys teisės aktai – tai yra, PVM sąskaitoje-faktūroje, sąskaitoje-faktūroje ar kitame buhalterinės apskaitos dokumente.

**XVII. INFORMACIJOS APIE SUPAPRASTINTUS PIRKIMUS TEIKIMAS**

129. VPK ar pirkimų organizatorius suinteresuotiems kandidatams ir suinteresuotiems dalyviams, išskyrus atvejus, kai pirkimo sutarties vertė mažesnė kaip 10 tūkst. Lt (be PVM), nedelsdama (bet ne vėliau kaip per 5 darbo dienas) raštu praneša apie priimtą sprendimą sudaryti pirkimo sutartį ar preliminariąją sutartį, pateikia Įstatymo 41 straipsnio 2 dalyje nurodytos atitinkamos informacijos, kuri dar nebuvo pateikta pirkimo procedūros metu, santrauką ir nurodo nustatytą pasiūlymų eilę, laimėjusį pasiūlymą, tikslų atidėjimo terminą. VTDB taip pat turi nurodyti priežastis, dėl kurių buvo priimtas sprendimas nesudaryti pirkimo sutarties ar preliminariosios sutarties, pradėti pirkimą iš naujo.

130. VTDB, gavusi kandidato ar dalyvio raštu pateiktą prašymą, turi nedelsdama, ne vėliau kaip per 10 dienų nuo prašymo gavimo dienos, nurodyti:

130.1. kandidatui – jo paraiškos atmetimo priežastis;

130.2. dalyviui, kurio pasiūlymas nebuvo atmestas, – laimėjusio pasiūlymo charakteristikas ir santykinius pranašumus, dėl kurių šis pasiūlymas buvo pripažintas geriausiu, taip pat šį pasiūlymą pateikusio dalyvio ar preliminariosios sutarties šalių pavadinimus;

130.3. dalyviui, kurio pasiūlymas buvo atmestas, pasiūlymo atmetimo priežastis, taip pat priežastis, dėl kurių priimtas sprendimas dėl nelygiavertiškumo arba sprendimas, kad prekės, paslaugos ar darbai neatitinka rezultatų apibūdinimo ar funkcinių reikalavimų.

131. Atliekant mažos vertės pirkimą, Taisyklių 130 punkte nurodyti reikalavimai netaikomi.

132. VTDB, VPK, jos nariai, pirkimų organizatorius ir ekspertai bei kiti asmenys, nepažeisdami įstatymų reikalavimų, ypač dėl sudarytų pirkimo sutarčių skelbimo ir informacijos, susijusios su jos teikimu kandidatams ir dalyviams, negali tretiesiems asmenims atskleisti VTDB pateiktos tiekėjo informacijos, kurios konfidencialumą nurodė tiekėjas. Tokią informaciją sudaro visų pirma komercinė (gamybinė) paslaptis ir konfidencialieji pasiūlymų aspektai. Tiekėjas, teikdamas pasiūlymą, privalo nurodyti, kuri pasiūlymo dalis ar duomenys yra konfidencialūs. Tiekėjas negali viešai skelbiamos ar visuomenei lengvai prieinamos informacijos nurodyti kaip konfidencialios. Pasiūlyme nurodyta prekių, paslaugų ar darbų kaina, išskyrus jos sudedamąsias dalis, nėra laikoma konfidencialia informacija. Dalyvių reikalavimu VTDB turi juos supažindinti su kitų dalyvių pasiūlymais, išskyrus tą informaciją, kurią dalyviai nurodė kaip konfidencialią.

**XVIII. BAIGIAMOSIOS NUOSTATOS**

133. Ginčų nagrinėjimas, žalos atlyginimas, pirkimo sutarties pripažinimas negaliojančia, alternatyvių sankcijų taikymas, Europos Bendrijos teisės pažeidimų nagrinėjimas atliekamas vadovaujantis Įstatymo V skyriaus nuostatomis.

**XIX. PRIEDAI**

134. Taisyklių priedas - Tiekėjų apklausos pažymos forma.

\_\_\_\_\_\_\_\_\_\_\_\_\_\_\_\_\_\_\_\_\_

Vilniaus teritorinės darbo biržos supaprastintų viešųjų pirkimų taisyklių

priedas

**(Tiekėjų apklausos pažymos forma)**

**VILNIAUS TERITORINĖ DARBO BIRŽA**

TVIRTINU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*(VTDB direktoriaus ar jo įgalioto asmens pareigų pavadinimas)*

*(parašas)*

*(vardas ir pavardė)*

**TIEKĖJŲ APKLAUSOS PAŽYMA**

**20\_\_ m. \_\_\_\_\_\_\_\_\_\_ \_\_\_ d. Nr. \_\_\_\_\_\_**

**1. Pirkimo objektas:**

|  |  |  |  |  |  |  |  |
| --- | --- | --- | --- | --- | --- | --- | --- |
| **Prekės:** |  |  | **Paslaugos:** |  |  | **Darbai:** |  |

|  |  |  |  |  |
| --- | --- | --- | --- | --- |
| Eil. Nr.  | Pirkimo objekto pavadinimas | BVPŽ kodas | Mato vienetas | Kiekis |
|  |  |  |  |  |
|  |  |  |  |  |
| Pirkimo pagrindas |  |
|

|  |
| --- |
| Apklausos būdo pagrindas *(Taisyklių punktai)*  |

 |  |
| Jei bus apklausiama mažiau negu 3 tiekėjai, to priežastys *(Taisyklių punktai)* |  |

|  |  |  |
| --- | --- | --- |
| **2. Vertinimo kriterijus**: | mažiausia kaina |  |
|  | ekonominis naudingumas |  |

|  |  |  |
| --- | --- | --- |
| **3. Apklausa atlikta**: | raštu |  |
|  | žodžiu |  |

**4. Apklausti tiekėjai:**

|  |  |  |  |  |  |
| --- | --- | --- | --- | --- | --- |
| Eil. Nr. | Tiekėjo pavadinimas | Pasiūlymą pateikusio asmens pareigos, vardas, pavardė | Pasiūlymo data | Pasiūlymo kaina (Lt su PVM), kitos svarbios aplinkybės  | Pastabos |
|  |  |  |  |  |  |
|  |  |  |  |  |  |
|  |  |  |  |  |  |

 **5. Nustatau pasiūlymų eilę:**

|  |  |  |  |
| --- | --- | --- | --- |
| Eil. Nr.  | Tiekėjas | Pasiūlymo kaina Lt su PVM  | Pastabos |
|  |  |  |  |
|  |  |  |  |

**6. Nutariu**, kad laimėjo tiekėjas\_\_\_\_\_\_\_\_\_\_\_, kurio pasiūlymo kaina **\_\_\_\_\_\_\_\_\_\_\_\_\_\_.**

**7. Nutariu** viešojo pirkimo – pardavimo sutartį sudaryti su tiekėju \_\_\_\_\_\_\_\_\_\_\_\_\_\_\_\_\_.

**Apklausą atliko ir pažymą parengė:**

|  |  |  |
| --- | --- | --- |
| Pareigos | Vardas, pavardė | Parašas |
|  |  |  |
|  |

\_\_\_\_\_\_\_\_\_\_\_\_\_\_\_\_\_\_\_\_\_\_\_